title: A Bizottság (EU) 2019/1706 végrehajtási rendelete (2019. október 10.) a Kínai Népköztársaságból származó nagy szakítószilárdságú poliészterfonalak behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló (EU) 2017/325 végrehajtási rendelet módosításáról

text:
                  11.10.2019

                  HU

                  Az Európai Unió Hivatalos Lapja

                  L 260/42

         A BIZOTTSÁG (EU) 2019/1706 VÉGREHAJTÁSI RENDELETE
         (2019. október 10.)
         a Kínai Népköztársaságból származó nagy szakítószilárdságú poliészterfonalak behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló (EU) 2017/325 végrehajtási rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: alaprendelet),
         tekintettel a 2017. december 18-i (EU) 2017/2368 bizottsági végrehajtási rendelettel (2) módosított, a Kínai Népköztársaságból származó nagy szakítószilárdságú poliészterfonalak behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló, 2017. február 24-i (EU) 2017/325 bizottsági végrehajtási rendeletre (3) és különösen annak 1. cikke (5) bekezdésére,
         mivel:
         A.
               HATÁLYBAN LÉVŐ INTÉZKEDÉSEK

                     (1)

                     Az 1105/2010/EU rendelettel (4) a Tanács végleges dömpingellenes vámot vetett ki a Kínai Népköztársaságból származó nagy szakítószilárdságú poliészterfonalak (a továbbiakban: érintett termék) Unióba irányuló behozatalára.

                     (2)

                     Az alaprendelet 17. cikkével összhangban az eredeti vizsgálat során mintavételt alkalmaztak a Kínai Népköztársaságban (a továbbiakban: Kína) működő exportáló gyártók vizsgálata érdekében.

                     (3)

                     A Tanács az érintett termék behozatala tekintetében 5,1 % és 9,8 % közötti egyedi dömpingellenes vámtételeket vetett ki a mintába felvett kínai exportáló gyártókra. A mintába fel nem vett együttműködő exportáló gyártók tekintetében 5,3 %-os vámtétel került kivetésre. Ezenkívül az összes többi kínai vállalattól származó nagy szakítószilárdságú poliészterfonalak behozatalára országos szinten 9,8 %-os vámtétel került kivetésre.

                     (4)

                     Az (EU) 2017/325 végrehajtási rendelet (a továbbiakban: a hatályvesztési felülvizsgálat nyomán elfogadott rendelet) – az alaprendelet 11. cikkének (2) bekezdése alapján elvégzett hatályvesztési felülvizsgálatot követően – az eredeti intézkedések alkalmazásának időtartamát öt évvel meghosszabbította.

                     (5)

                     Az (EU) 2017/2368 végrehajtási rendelet módosította az (EU) 2017/325 rendeletet az 1. cikk (5) bekezdésének felvétele céljából, amely lehetővé teszi az exportáló gyártók számára, hogy kérelmezzék az új exportáló gyártóként való figyelembevételüket.

                     (6)

                     Az (EU) 2017/2368 végrehajtási rendelettel módosított (EU) 2017/325 végrehajtási rendelet 1. cikkének (5) bekezdése értelmében, amennyiben a Kínai Népköztársaságból származó bármely fél elegendő bizonyítékot szolgáltat a Bizottságnak arról, hogy:

                                 a)

                                 az eredeti vizsgálati időszakban, azaz 2008. július 1. és 2009. június 30. között nem exportált a Kínai Népköztársaságból származó, az (1) bekezdésben meghatározott árukat;

                                 b)

                                 nem áll kapcsolatban olyan exportőrrel vagy gyártóval, amelyre az e rendelettel bevezetett intézkedések alkalmazandók; valamint

                                 c)

                                 az eredeti vizsgálati időszak vége után exportálta ténylegesen az (1) bekezdésben meghatározott árut, vagy vállalt visszavonhatatlan szerződéses kötelezettséget arra, hogy jelentős mennyiséget exportál az Unióba,

                           a Bizottság módosíthatja az (EU) 2017/325 végrehajtási rendelet mellékletét annak érdekében, hogy e felet a mintában nem szereplő együttműködő vállalatokra alkalmazandó, 5,3 % mértékű súlyozott átlagos vámtétel hatálya alá helyezze.

               B.   KÉRELMEK ÚJ EXPORTÁLÓ GYÁRTÓKÉNT VALÓ FIGYELEMBEVÉTEL IRÁNT

                     (7)

                     A Wuxi Solead Technology Development Co., Ltd vállalat az (EU) 2017/325 rendelet kihirdetését követően jelentkezett és kérelmet nyújtott be a Bizottsághoz, hogy új exportáló gyártóként vegyék figyelembe, és a mintában nem szereplő, Kínában működő együttműködő vállalatokra alkalmazandó vámtétel, azaz 5,3 % hatálya alá helyezzék.

                     (8)

                     Annak megállapítása érdekében, hogy a kérelmező eleget tett-e a fenti (6) preambulumbekezdésben meghatározott, az új exportáló gyártóként való figyelembevétel feltételeinek, a Bizottság először kérdőívet küldött a kérelmezőnek, amelyben bizonyítékot kért arra vonatkozóan, hogy megfelel ezeknek a kritériumoknak. A kérdőívre adott válaszok első elemzését követően a Bizottság további információt kérő levelet küldött, amelyre a kérelmező válaszolt.

                     (9)

                     A Bizottság ellenőrzött minden olyan információt, amelyet szükségesnek ítélt annak meghatározásához, hogy a kérelmező megfelel-e a kritériumoknak. A Bizottság erről az új exportáló gyártóként való figyelembevétel iránti kérelemről is tájékoztatta az uniós gazdasági ágazatot.

                     (10)

                     Az uniós gazdasági ágazat nem tett észrevételeket a kérelemmel kapcsolatban.

               C.   A KÉRELEM ELEMZÉSE

                     (11)

                     Az a) kritériumot illetően a Bizottság megvizsgálta a kérelmező működési engedélyét, az alapszabályát és az auditált pénzügyi kimutatásokat, valamint megállapította, hogy a kérelmező vállalatot 2015. február 11-én alapították. Ennélfogva a rendelkezésre álló információk fényében a Bizottság megállapította, hogy a kérelmező az eredeti vizsgálati időszakban (2008. július 1. és 2009. június 30. között) nem exportálta az érintett terméket. A kérelmező tehát megfelel a (6) preambulumbekezdésben meghatározott a) kritériumnak.

                     (12)

                     Azon kritérium tekintetében, miszerint a kérelmező nem áll kapcsolatban az eredeti rendelettel bevezetett dömpingellenes intézkedések hatálya alá tartozó exportőrök és gyártók egyikével sem (b) kritérium), a Bizottság megvizsgálta részvényeseinek és a vele kapcsolatban álló exportértékesítési vállalatának a kapcsolatát. A Bizottság a rendelkezésére álló információk alapján megállapította, hogy a kérelmező nem áll kapcsolatban a dömpingellenes intézkedések hatálya alá tartozó exportőrök és gyártók egyikével sem. A kérelmező tehát megfelel a (6) preambulumbekezdésben meghatározott b) kritériumnak.

                     (13)

                     A c) kritérium tekintetében, miszerint a kérelmező az eredeti vizsgálati időszak után ténylegesen exportálta az érintett terméket az Unióba vagy visszavonhatatlan szerződéses kötelezettséget vállalt jelentős mennyiségű érintett terméknek az Unióba történő exportálására, a kérelmező bizonyítékkal szolgált az érintett terméknek az eredeti vizsgálati időszakot követően Horvátországba történő kiviteléről. A horvát vámhatóságok az ügyletet az alaprendelet 14. cikkének (6) bekezdése szerint létrehozott adatbázisban is jelentették. A vállalat tehát megfelel a (6) preambulumbekezdésben meghatározott c) kritériumnak.

               D.   KÖVETKEZTETÉS

                     (14)

                     A Bizottság arra a következtetésre jutott, hogy a kérelmező megfelel mindhárom kritériumnak, amelyek szerint új exportáló gyártónak minősíthető. Ezért a kérelmező nevét fel kell venni az (EU) 2017/325 végrehajtási rendelet mellékletében található, a mintában nem szereplő együttműködő vállalatokat tartalmazó jegyzékbe.

                     (15)

                     Az (EU) 2017/325 végrehajtási rendeletet ezért ennek megfelelően módosítani kell.

               E.   AZ ÉRDEKELT FELEK TÁJÉKOZTATÁSA

                     (16)

                     A Bizottság e ténymegállapításokról tájékoztatta a kérelmezőt és az uniós gazdasági ágazatot, és lehetőséget biztosított számukra észrevételeik megtételére.

                     (17)

                     A felek lehetőséget kaptak észrevételek benyújtására. Észrevétel nem érkezett.

                     (18)

                     Ez a rendelet összhangban van az (EU) 2016/1036 rendelet 15. cikkének (1) bekezdése szerint létrehozott bizottság véleményével,

               ELFOGADTA EZT A RENDELETET:

            1. cikk
            Az (EU) 2017/325 végrehajtási rendelet mellékletében szereplő kínai népköztársaságbeli exportáló gyártók jegyzékét a következő vállalattal kell kiegészíteni:

                        Vállalat neve

                        Település

                        „Wuxi Solead Technology Development Co., Ltd,

                        Xinjian Town”

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 10-én.

                  a Bizottság részéről

                  az elnök

               Jean-Claude JUNCKER

            (1)  HL L 176., 2016.6.30., 21. o.

            (2)  HL L 337., 2017.12.19., 24. o.

            (3)  HL L 49., 2017.2.25., 6. o.

            (4)  HL L 315., 2010.12.1., 1. o.


title: A Bizottság (EU) 2019/1811 végrehajtási rendelete (2019. október 23.) egyes áruk Kombinált Nómenklatúra szerinti besorolásáról

text:
                  30.10.2019

                  HU

                  Az Európai Unió Hivatalos Lapja

                  L 278/1

         A BIZOTTSÁG (EU) 2019/1811 VÉGREHAJTÁSI RENDELETE
         (2019. október 23.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                     (2)

                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                     (3)

                     Az említett általános szabályok értelmében a mellékletben szereplő táblázat 1. oszlopában leírt árukat a táblázat 3. oszlopában feltüntetett indokok alapján a 2. oszlopban megjelölt KN-kód alá kell besorolni.

                     (4)

                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikke (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                     (5)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.

            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 23-án.

                  a Bizottság részéről,

                  az elnök nevében,

               Stephen QUEST

                  Főigazgató

                  Adóügyi és Vámuniós

                  Főigazgatóság

            (1)  HL L 269., 2013.10.10., 1. o.

            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

               MELLÉKLET

                        Árumegnevezés

                        Besorolás (KN-kód)

                        A jegyzékbe vétel okai

                        (1)

                        (2)

                        (3)

                        Egy mobil, önkiegyensúlyozó, elektromos meghajtású gép, úgynevezett „távjelenlét robot”. Két, egy tengelyre szerelt kerékkel ellátott egyetlen házban a következő fő alkotóelemeket tartalmazza:

                                    —

                                    egy gyorsulásmérő és egy giroszkóp,

                                    —

                                    egy elektromos motor,

                                    —

                                    egy Bluetooth modul,

                                    —

                                    egy újratölthető akkumulátor.

                              Az árucikk az akkumulátor töltésére szolgáló elektromos csatlakozással, állapotjelző lámpával és motorizált magasság-vezérlővel felszerelt függőleges teleszkópos tartóoszloppal rendelkezik. Az oszlop tetején egy leszerelhető táblagéptartó található. A tartón a táblagép töltésére szolgáló USB-csatlakozónyílás van.
                        Az árucikk csak megfelelő, vezeték nélküli Bluetooth funkcióval rendelkező eszköz (táblagép stb.) segítségével távirányítható.
                        Az árucikk a táblagép szállítására, felemelésére, leengedésére, továbbá villamos energiával való ellátására szolgál.
                        Lásd a képet (*1).

                        8428 90 90

                        A besorolást a Kombinált Nómenklatúra értelmezésére vonatkozó 1. és 6. általános szabály, a XVI. áruosztályhoz tartozó Megjegyzések 3. pontja, valamint a 8428, a 8428 90  és a 8428 90 90  KN-kódok szövegezése határozza meg.
                        Az árucikk csupán mozgatja és villamos energiával látja el a táblagépet; nem teszi lehetővé, hogy a táblagép más műveleteket hajtson végre, mint amelyekre tervezték. Ezért a táblagépet nem teszi alkalmassá egy speciális feladat elvégzésére, nem szélesíti annak alkalmazási területét, és nem teszi lehetővé a fő funkciójával összefüggő további szolgáltatás elérését (lásd a 2011. június 16-i ítélet, Unomedical, C-152/10, EU:C:2011:402, 29. pontját, valamint a HR-magyarázat 8473 vámtarifaszámhoz tartozó magyarázata 2. bekezdését).
                        Következésképpen a 8473 vámtarifaszám alá a 8470–8472 vtsz. alá tartozó géphez kizárólag vagy elsősorban használt tartozékként történő besorolása kizárt.
                        A 8479 vagy 8543 vtsz. alá történő besorolás kizárt, mivel az árucikk a 84. vagy a 85. árucsoport (XVI. áruosztály) vámtarifaszámai alá tartozó gépek funkcióit is ellátja, például emelési és mozgatási funkciót (a táblagép szállítása, emelése vagy leengedése), valamint egy eszköz áramellátását biztosítja és a Bluetooth protokoll alkalmazásával kommunikációs funkciót is ellát.
                        A XVI. áruosztályhoz tartozó Megjegyzések 3. pontja értelmében úgy kell besorolni, mintha kizárólag abból a gépből állna, amely a fő művelet (célművelet) elvégzésére szolgál.
                        Az árucikk egy táblagép szállítására, emelésére, illetve leengedésére szolgál, következésképp a XVI. áruosztályhoz tartozó Megjegyzések 3. pontja értelmében ez az elsődleges funkciója. A többi funkció kiegészítő jellegű.
                        Az árucikket ezért a 8428 90 90  KN-kód alá, egyéb emelő-, anyagmozgató, be- vagy kirakodó berendezésként kell besorolni.

               (*1)  (*) A kép csupán tájékoztató jellegű.


title: A Bizottság (EU) 2019/1812 végrehajtási rendelete (2019. október 23.) egyes áruk Kombinált Nómenklatúra szerinti besorolásáról

text:
                  30.10.2019

                  HU

                  Az Európai Unió Hivatalos Lapja

                  L 278/4

         A BIZOTTSÁG (EU) 2019/1812 VÉGREHAJTÁSI RENDELETE
         (2019. október 23.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                     (2)

                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                     (3)

                     Az említett általános szabályok értelmében a mellékletben szereplő táblázat (1) oszlopában leírt árukat a táblázat (2) oszlopában feltüntetett KN-kód alá kell besorolni a (3) oszlopban kifejtett indokok alapján.

                     (4)

                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                     (5)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.

            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 23-án.

                  a Bizottság részéről,

                  az elnök nevében,

               Stephen QUEST

                  Főigazgató

                  Adóügyi és Vámuniós Főigazgatóság

            (1)  HL L 269., 2013.10.10., 1. o.

            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

            MELLÉKLET

                        Árumegnevezés

                        Besorolás (KN-kód)

                        Indokolás

                        (1)

                        (2)

                        (3)

                        Egy átlátszó boroszilikát üvegből készült, újrafelhasználható vizespalack, rozsdamentes acélból készült csavaros kupakkal felszerelve. A kupaknak egy szilikonból készült O-gyűrűs tömítése van, amely vízhatlan zárást biztosít. A palacknak egy, a kupakhoz rögzített, hordozásra szolgáló füle és a kényelmes használathoz egy eltávolítható csúszásgátló szilikonborítója van.
                        A palack kb. 220 mm magasságú és 60 mm átmérőjű. A nyak átmérője kb. 30 mm. A palack űrtartalma 0,6 literig terjed.

                            (*1) Lásd a képeket.

                        7013 99 00

                        A besorolást a Kombinált Nómenklatúra értelmezésére vonatkozó 1. és 6. általános szabály, valamint a 7013 és a 7013 99 00  KN-kód szövege határozza meg.
                        Az árucikk 7010 vtsz. alá üvegpalackként, üvegflaskaként és más üvegtartályként áru szállítására vagy csomagolására történő besorolása kizárt, mert az árucikk kereskedelemben történő használata nem általános (lásd még a HR Magyarázat (HRM) 7010 vámtarifaszámhoz tartozó magyarázata első bekezdését, a HRM 7013 vámtarifaszámhoz tartozó magyarázata utolsó bekezdésének b) pontját, valamint a Harmonizált Rendszer 3924.90/2 számú Áruosztályozási Véleményét).
                        Az árucikket ezért a 7013 99 00  KN-kód alá kell besorolni asztali, konyhai, tisztálkodási, irodai, lakásdíszítési vagy hasonló célra szolgáló más üvegáruként.

               (*1)  A képek csupán tájékoztató jellegűek.


title: A Bizottság (EU) 2019/1826 végrehajtási rendelete (2019. október 25.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Kaimiškas Jovarų alus [OFJ])

text:
                  31.10.2019

                  HU

                  Az Európai Unió Hivatalos Lapja

                  L 279/22

         A BIZOTTSÁG (EU) 2019/1826 VÉGREHAJTÁSI RENDELETE
         (2019. október 25.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről («Kaimiškas Jovarų alus» [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában a Litván Köztársaság kérelmét (2) a „Kaimiškas Jovarų alus” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Kaimiškas Jovarų alus” elnevezést be kell jegyezni,

               ELFOGADTA EZT A RENDELETET:

            1. cikk
            A „Kaimiškas Jovarų alus” (OFJ) elnevezés bejegyzésre kerül.
            Az első bekezdésben említett elnevezés a 668/2014/EU bizottsági végrehajtási rendelet XI. melléklete szerinti 2.1. osztályba (Sör) tartozó terméket jelöl (3).

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 25-én.

                  a Bizottság részéről

                  az elnök nevében,

               Phil HOGAN

                  a Bizottság tagja

            (1)  HL L 343., 2012.12.14., 1. o.

            (2)  HL C 217., 2019.6.28., 5. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2019/1853 végrehajtási rendelete (2019. november 5.) az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról

text:
                  6.11.2019

                  HU

                  Az Európai Unió Hivatalos Lapja

                  L 285/7

         A BIZOTTSÁG (EU) 2019/1853 VÉGREHAJTÁSI RENDELETE
         (2019. november 5.)
         az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Irakkal fennálló gazdasági és pénzügyi kapcsolatok egyes korlátozásairól és a 2465/96/EK rendelet hatályon kívül helyezéséről szóló, 2003. július 7-i 1210/2003/EK tanácsi rendeletre (1) és különösen annak 11. cikke b) pontjára,
         mivel:

                     (1)

                     Az 1210/2003/EK rendelet III. melléklete felsorolja azon állami intézményeket, vállalkozásokat és szervezeteket, valamint a korábbi iraki kormány azon természetes és jogi személyeit, intézményeit és szervezeteit, amelyekre az említett rendelet értelmében a 2003. május 22-én Irakon kívül található pénzkészletek és gazdasági erőforrások befagyasztása vonatkozik.

                     (2)

                     2019. október 30-án az Egyesült Nemzetek Biztonsági Tanácsának szankcióbizottsága úgy határozott, hogy két bejegyzést töröl az azon személyekre és szervezetekre vonatkozó jegyzékéből, amelyekre vonatkozóan a pénzkészletek és gazdasági erőforrások befagyasztását alkalmazni kell.

                     (3)

                     Az 1210/2003/EK rendelet III. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az 1210/2003/EK rendelet III. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 5-én.

                  a Bizottság részéről,

                  az elnök nevében,

                  a Külpolitikai Eszközökért Felelős Szolgálat vezetője

            (1)  HL L 169., 2003.7.8., 6. o.

            MELLÉKLET
            Az 1210/2003/EK rendelet III. mellékletében a következő bejegyzéseket el kell hagyni:

                           „183.

                           STATE ORGANIZATION FOR IRRIGATION PROJECTS (alias GENERAL ESTABLISHMENT FOR IRRIGATION PROJECTS). Címek: a) Northgate, Karanteena, P.O. Box 148, Bagdad, Irak; b) Al-Muadham, near Engineering College, P.O. Box 14186, Bagdad, Irak.

                           184.

                           STATE ORGANISATION FOR LAND RECLAMATION (alias a) GENERAL ESTABLISHMENT FOR PLANTATION AND DEVELOPMENT OF THE RECLAIMED LANDS, b) GENERAL ESTABLISHMENT FOR EXECUTION OF LAND RECLAMATION CONTRACTS, c) GENERAL ESTABLISHMENT FOR LAND RECLAMATION OF CENTRAL AND NORTHERN AREAS, d) GENERAL ESTABLISHMENT FOR LAND RECLAMATION OF SOUTHERN AREAS). Címek: a) Amiriya, Abu Gharib, P.O. Box 6161, Bagdad, Irak; b) P.O. Box 6061, Aamrlya 7, Nisan, Irak; c) P.O. Box 609, Al-Sadoon St., Bagdad, Irak; d) P.O. Box 27, Wasit Province, Kut, Irak.”


title: A Tanács (EU) 2019/1943 végrehajtási rendelete (2019. november 25.) az ISIL-lel (Dáissal) és az al-Kaidával, valamint a velük összeköttetésben álló természetes vagy jogi személyekkel, szervezetekkel és szervekkel szembeni további korlátozó intézkedések bevezetéséről szóló (EU) 2016/1686 rendelet végrehajtásáról

text:
                  25.11.2019

                  HU

                  Az Európai Unió Hivatalos Lapja

                  LI 303/1

         A TANÁCS (EU) 2019/1943 VÉGREHAJTÁSI RENDELETE
         (2019. november 25.)
         az ISIL-lel (Dáissal) és az al-Kaidával, valamint a velük összeköttetésben álló természetes vagy jogi személyekkel, szervezetekkel és szervekkel szembeni további korlátozó intézkedések bevezetéséről szóló (EU) 2016/1686 rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az ISIL-lel (Dáissal) és az al-Kaidával, valamint a velük összeköttetésben álló természetes vagy jogi személyekkel, szervezetekkel és szervekkel szembeni további korlátozó intézkedések bevezetéséről szóló, 2016. szeptember 20-i (EU) 2016/1686 tanácsi rendeletre (1) és különösen annak 4. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2016. szeptember 20-án elfogadta az (EU) 2016/1686 rendeletet.

                     (2)

                     Tekintettel arra, hogy az ISIL (Dáis) és az al-Kaida, valamint a velük összeköttetésben álló természetes vagy jogi személyek, szervezetek és szervek továbbra is fenyegetést jelentenek, egy személyt fel kell venni a természetes vagy jogi személyeknek, szervezeteknek és szerveknek az (EU) 2016/1686 rendelet I. mellékletében foglalt jegyzékébe.

                     (3)

                     Az (EU) 2016/1686 rendeletet ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az (EU) 2016/1686 rendelet I. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 25-én.

                  a Tanács részéről

                  az elnök

               F. MOGHERINI

            (1)  HL L 255., 2016.9.21., 1. o.

            MELLÉKLET
            Az (EU) 2016/1686 rendelet I. mellékletében foglalt jegyzék a következő bejegyzéssel egészül ki:

                        „5.

                        Guillaume PIROTTE; születési idő: 1994. június 7.; születési hely: Grasse (Franciaország); állampolgárság: francia.”


title: A Bizottság (EU) 2020/7 végrehajtási rendelete (2019. december 19.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról (Huile d’olive de la Vallée des Baux-de-Provence [OEM])

text:
                  8.1.2020

                  HU

                  Az Európai Unió Hivatalos Lapja

                  L 4/1

         A BIZOTTSÁG (EU) 2020/7 VÉGREHAJTÁSI RENDELETE
         (2019. december 19.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Huile d’olive de la Vallée des Baux-de-Provence” [OEM])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdése első albekezdésének megfelelően a Bizottság megvizsgálta Franciaország kérelmét, amely az 1187/2000/EK bizottsági rendelet (2) alapján bejegyzett „Huile d’olive de la Vallée des Baux-de-Provence” oltalom alatt álló eredetmegjelöléshez kapcsolódó termékleírás módosításának jóváhagyására irányul.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában (3).

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            Az „Huile d’olive de la Vallée des Baux-de-Provence” (OEM) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. december 19-én.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  A Bizottság 1187/2000/EK rendelete (2000. június 5.) egyes neveknek a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 2081/92/EGK tanácsi rendeletben foglalt, oltalom alatt álló földrajzi jelzések és eredetmegjelölések nyilvántartásába való bejegyzéséről szóló 2400/96/EK rendelet mellékletének kiegészítéséről (HL L 133., 2000.6.6., 19. o.).

            (3)  HL C 279., 2019.8.19., 3. o.


                  13.1.2020

                  HU

                  Az Európai Unió Hivatalos Lapja

                  L 7/6

         A Bizottság (EU) 2020/… végrehajtási rendelete
         2020. január 10
         a nikotinamid-ribozid-klorid (EU) 2015/2283 európai parlamenti és tanácsi rendelet szerinti új élelmiszerként történő forgalomba hozatalának engedélyezéséről és az (EU) 2017/2470 bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,
         mivel:

                     (1)

                     Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.

                     (2)

                     A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).

                     (3)

                     Az (EU) 2015/2283 rendelet 12. cikke értelmében a Bizottságnak elő kell terjesztenie az új élelmiszer Unión belül történő forgalomba hozatalának engedélyezésére és az uniós jegyzék naprakésszé tételére vonatkozó végrehajtási jogi aktus tervezetét.

                     (4)

                     2018. május 10-én a ChromaDex Inc. vállalat (a továbbiakban: kérelmező) kérelmet nyújtott be a Bizottsághoz a nikotinamid-ribozid-kloridnak az (EU) 2015/2283 rendelet 10. cikkének (1) bekezdése szerinti, az uniós piacon új élelmiszerként történő forgalomba hozatalára vonatkozóan. A kérelem a nikotinamid-ribozid-kloridnak az általános felnőtt lakosságnak szánt étrend-kiegészítőkben niacinforrásként való, 300 mg/nap maximális felhasználási szint melletti alkalmazására irányult. Ezen túlmenően a nikotinamid-ribozidnak mint niacinforrásnak a 2002/46/EK európai parlamenti és tanácsi irányelv (3) II. mellékletében meghatározott niacinformák jegyzékébe való felvételét is kérelmezte.

                     (5)

                     A kérelmező kérelmezte továbbá a Bizottságtól több tanulmány szellemi tulajdont képező adatainak védelmét, amelyeket a kérelem alátámasztására nyújtottak be, nevezetesen: a nikotinamid-ribozid vérben való metabolizmusát értékelő in vitro tanulmány (160312. sz. tanulmány) (4); orális, 7 napos dózistartomány-kereső toxicitási vizsgálat növendék kutyákon (17-921. sz. vizsgálat) (5); hERG szűrővizsgálat (20151223. sz. tanulmány) (6); 28 napos, ismételt adagolású orálistoxicitás-vizsgálat növendék kutyákon (17-940. sz. vizsgálat) (7); 90 napos, ismételt adagolású orálistoxicitás-vizsgálat Sprague-Dawley patkányokon (S14022. számú vizsgálat) (8); reprodukciós toxicitási vizsgálat (G10959. számú vizsgálat) (9); és egy fejlődési toxicitási vizsgálat patkányokon (G10957. számú vizsgálat) (10).

                     (6)

                     A Bizottság 2018. október 8-án konzultált az Európai Élelmiszerbiztonsági Hatósággal (a továbbiakban: Hatóság), és felkérte, hogy adjon tudományos szakvéleményt a nikotinamid-ribozid mint az (EU) 2015/2283 rendelet 10. cikkének (3) bekezdése szerinti új élelmiszer biztonságosságáról, valamint az étrend-kiegészítőként való tervezett felhasználás értékeléséről.

                     (7)

                     A Hatóság 2019. július 4-én elfogadta a nikotinamid-ribozid-klorid mint az (EU) 2015/2283 rendelet szerinti új élelmiszer biztonságosságáról és a 2002/46/EK irányelvvel összefüggésben az e forrásból származó nikotinamid biológiai hasznosíthatóságáról szóló tudományos véleményt (11). A szóban forgó tudományos szakvélemény összhangban van az (EU) 2015/2283 rendelet 11. cikkének követelményeivel.

                     (8)

                     Véleményében a Hatóság arra a következtetésre jutott, hogy a nikotinamid-ribozid-klorid étrend-kiegészítőkben történő felhasználása az általános felnőtt népesség esetében – a várandós és szoptató nők kivételével – legfeljebb 300 mg/nap, a várandós és szoptató nők esetében pedig legfeljebb 230 mg/nap mennyiségben biztonságos.

                     (9)

                     A Hatóság szakvéleménye alapján kellő megalapozottsággal állítható, hogy a nikotinamid-ribozid-kloridnak az általános felnőtt lakosság számára szánt étrend-kiegészítőkben való felhasználása megfelel az (EU) 2015/2283 rendelet 12. cikkének (1) bekezdésében foglaltaknak.

                     (10)

                     A Hatóság megállapította, hogy a nikotinamid ribozid-kloridra mint új élelmiszerre vonatkozó véleményének kidolgozása során a nikotinamid-ribozid vérben való metabolizmusát értékelő in vitro tanulmány (160312. sz. tanulmány) adatai szolgáltak alapul a nikotinamid biológiai hasznosíthatóságának értékeléséhez, a nikotinamid ribozid-klorid biztonságosságának értékeléséhez pedig öt további toxicitási vizsgálatból (orális, 7 napos dózistartomány-kereső toxicitási vizsgálat növendék kutyákon (17-921. sz. vizsgálat); 28 napos, ismételt adagolású orálistoxicitás-vizsgálat növendék kutyákon (17-940. sz. vizsgálat); 90 napos, ismételt adagolású orálistoxicitás-vizsgálat Sprague-Dawley patkányokon (S14022. számú vizsgálat); reprodukciós toxicitási vizsgálat (G10959. számú vizsgálat); és egy fejlődési toxicitási vizsgálat patkányokon (G10957. számú vizsgálat)) származó adatok szolgáltak alapul. Ezért megállapítható, hogy a nikotinamid-ribozid-klorid biztonságosságára vonatkozó következtetéseket az említett vizsgálatokról szóló kiadatlan jelentésekből származó adatok nélkül nem lehetett volna levonni.

                     (11)

                     A Bizottság arra kérte a kérelmezőt, hogy pontosítsa a nikotinamid-ribozid vérben való metabolizmusát értékelő in vitro tanulmánnyal és az öt toxicitási vizsgálattal kapcsolatos adatok védett jellege kapcsán támasztott igénye indokolását, továbbá az (EU) 2015/2283 rendelet 26. cikke (2) bekezdésének b) pontjában említett, a vizsgálatokra vonatkozó kizárólagos hivatkozási joggal kapcsolatos igényét.

                     (12)

                     A kérelmező kijelentette, hogy a kérelem benyújtásakor tulajdonosi joggal, illetve kizárólagos hivatkozási joggal rendelkezett az említett vizsgálatokra vonatkozóan, és ezért harmadik felek nem férhetnek hozzá a vizsgálatokhoz, illetve nem használhatják fel azokat jogszerűen.

                     (13)

                     A Bizottság értékelte a kérelmező által benyújtott valamennyi információt, és úgy ítélte meg, hogy a kérelmező kellően alátámasztotta az (EU) 2015/2283 rendelet 26. cikkének (2) bekezdésében meghatározott követelmények teljesülését. Ezért a kérelmező dossziéjában szereplő nikotinamid-ribozid vérben való metabolizmusát értékelő in vitro tanulmányt és az öt toxicitási vizsgálatot a Hatóság nem használhatja fel egy későbbi kérelmező javára az e rendelet hatálybalépésétől számított ötéves időtartamon belül. Ennek megfelelően az e rendelet által engedélyezett nikotinamid-ribozid-klorid Unión belüli forgalombahozatali jogát az említett időtartamig a kérelmezőre kell korlátozni.

                     (14)

                     Ugyanakkor a nikotinamid-ribozid-klorid és a kérelmező dossziéjában szereplő vizsgálatokra való hivatkozás engedélyezésének a kérelmezőre történő kizárólagos korlátozása nem akadályozza meg, hogy más kérelmezők ugyanezen új élelmiszer forgalomba hozatalának engedélyezését kérelmezzék, feltéve, hogy kérelmük az e rendelet szerinti engedélyezést alátámasztó, jogszerűen megszerzett információkon alapul.

                     (15)

                     A 2002/46/EK irányelv követelményeket határoz meg az étrend-kiegészítőkre vonatkozóan. A nikotinamid-ribozid-klorid használata az említett irányelv követelményeinek sérelme nélkül engedélyezhető.

                     (16)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk

               (1)   Az e rendelet mellékletben meghatározott nikotinamid-ribozid-kloridot fel kell venni az engedélyezett új élelmiszereknek az (EU) 2017/2470 végrehajtási rendelettel létrehozott uniós jegyzékébe.

               (2)   E rendelet hatálybalépésétől számítva öt éven keresztül csak az eredeti kérelmező:

                           —

                           Vállalat: ChromaDex Inc.;

                           —

                           Cím: 10900 Wilshire Boulevard Suite 600, Los Angeles, CA 90024 USA

                     jogosult az (1) bekezdésben említett új élelmiszer Unión belüli forgalomba hozatalára, kivéve, ha egy későbbi kérelmező az e rendelet 2. cikke alapján védett adatokra való hivatkozás nélkül, vagy a ChromaDex Inc. beleegyezésével engedélyt kap ezen új élelmiszer forgalmazására.

               (3)   Az (1) bekezdésben említett uniós jegyzékben foglalt bejegyzésnek tartalmaznia kell a mellékletben meghatározott felhasználási feltételeket és jelölési követelményeket is.

               (4)   Az e cikkben előírt engedélyezés nem sértheti a 2002/46/EK irányelv előírásait.

            2. cikk
            A kérelmezési dossziéban szereplő tanulmányokat – amelyek alapján a Hatóság az 1. cikkben említett új élelmiszert értékelte, amelyek a kérelmező állítása szerint védettek, és amelyek nélkül az új élelmiszert nem lehetett volna engedélyezni – a Hatóság nem használhatja fel egy későbbi kérelmező javára az e rendelet hatálybalépésétől számított ötéves időtartamon belül a ChromaDex Inc. beleegyezése nélkül.

            3. cikk
            Az (EU) 2017/2470 végrehajtási rendelet melléklete e rendelet mellékletének megfelelően módosul.

            4. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 10-én.

                  a Bizottság részéről

                  az elnök

               Ursula VON DER LEYEN

            (1)  HL L 327., 2015.12.11., 1. o.

            (2)  A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).

            (3)  Az Európai Parlament és a Tanács 2002/46/EK irányelve (2002. június 10.) az étrend-kiegészítőkre vonatkozó tagállami jogszabályok közelítéséről (HL L 183., 2002.7.12., 51. o.).

            (4)  Keystone Bioanalytical Inc., The Metabolism of Nicotinamide Riboside in Human Blood (160312. sz. tanulmány), 2018. január 10., nem tették közzé.

            (5)  Experimur, Oral 7-Day Dose Range Finding Toxicity Study in Juvenile Dogs (17-921. sz. tanulmány), 2017. november 27., nem tették közzé.

            (6)  IPS Therapeutique, Inc., Evaluation of the effects of Nicotinamide Riboside Chloride on the human potassium channel using human embryonic kidney (HEK) 293 cells transfected with a human ether-a-go-go-related gene (hERG), 25 March 2016, unpublished (A nikotinamid-ribozid-klorid emberi káliumcsatornára gyakorolt hatásainak értékelése 293 sejtből álló, human ether-a-go-go related (hERG, feszültségfüggő kálimcsatornát kódoló) génnel transzfektált emberi embrionális vese (HEK) használatával), 2016. március 25., nem tették közzé.

            (7)  Experimur, Oral 28-Day Toxicity Study in Juvenile Dogs (17-940. sz. tanulmány), 2018. február 20., nem tették közzé.

            (8)  Syngene International Limited, Comparative 90-Day Oral Toxicity Study in Sprague Dawley Rats (S14022 sz. tanulmány), 2015. május 12., nem tették közzé.

            (9)  Advinus Therapeutics Limited, Nicotinamide riboside chloride: one generation reproduction toxicity study through diet in Sprague-Dawley rats (Study No. G10959) (Nikotinamid-ribozid-klorid: egygenerációs reprodukciós toxicitási vizsgálat Sprague-Dawley patkányokon, étrenden keresztül (G10959. sz. tanulmány), 2016. november 21., nem tették közzé.

            (10)  Advinus Therapeutics Limited, Nicotinamide riboside chloride: embryo-fetal developmental toxicity study in Sprague-Dawley rats by oral route (Study No. G10957) (Nikotinamid-ribozid-klorid: embrionális fejlődési toxicitási vizsgálat Sprague-Dawley patkányokon, orális úton), 2016. szeptember 30.

            (11)  EFSA Journal 2019;17(8):5775.

            MELLÉKLET
            Az (EU) 2017/2470 végrehajtási rendelet melléklete a következőképpen módosul:

               1.
               Az 1. táblázat (Engedélyezett új élelmiszerek) az alábbi bejegyzéssel egészül ki a betűrend szerinti helyen:

                           Engedélyezett új élelmiszer

                           Az új élelmiszer felhasználásának feltételei

                           További különös jelölési követelmények

                           Egyéb követelmények

                           Adatvédelem

                           „Nikotinamid-ribozid-klorid

                              Adott élelmiszer-kategória

                              Maximális mennyiségek

                           Az új élelmiszer megnevezése az azt tartalmazó élelmiszerek jelölésén: „Nikotinamid-nikotinamid-klorid”

                           Engedélyezve 2020. február 20-án. A jegyzékbe való felvétel az (EU) 2015/2283 rendelet 26. cikkével összhangban védelem alatt álló, védett tudományos bizonyítékokon és tudományos adatokon alapul.
                           Kérelmező: ChromaDex Inc., 10900 Wilshire Boulevard Suite 600, Los Angeles, CA 90024 USA. Az adatvédelem időtartama alatt az új élelmiszer kizárólag a ChromaDex Inc. által hozható forgalomba az Unión belül, kivéve, ha egy későbbi kérelmező az (EU) 2015/2283 rendelet 26. cikkével összhangban védelem alatt álló, védett tudományos bizonyítékokra vagy tudományos adatokra való hivatkozás nélkül vagy a ChromaDex Inc. beleegyezésével engedélyt kap a szóban forgó új élelmiszer forgalmazására.
                           Az adatvédelem lejártának időpontja: 2025. február 20.”

                           A 2002/46/EK irányelvben meghatározott étrend-kiegészítők

                           A felnőtt általános népesség esetében 300 mg/nap, kivéve a várandós és szoptató nőket
                           Várandós és szoptató nők esetében 230 mg/nap

               2.
               A 2. táblázat (Specifikációk) az alábbi bejegyzéssel egészül ki a betűrend szerinti helyen:

                           Engedélyezett új élelmiszer

                           Specifikációk

                           „Nikotinamid-ribozid-klorid

                              Leírás/meghatározás:

                           Az új élelmiszer a nikotinamid-ribozid szintetikus formája.
                           Az új élelmiszer ≥ 90 % nikotinamid ribozid-kloridot tartalmaz, elsősorban annak β formájában, a maradék összetevők pedig oldószermaradékok, reakciótermékek és bomlástermékek.
                           Nikotinamid-ribozid-klorid:
                           CAS-szám: 23111-00-4
                           EK-szám: 807-820-5
                           IUPAC-név: 1-[(2R,3R,4S,5R)-3,4-dihidroxi-5-(hidroximetil)oxolán-2-il]piridin-1-ium-3-karboxamid;klorid
                           Kémiai képlet: C11H15N2O5Cl
                           Molekulatömeg: 290,7 g/mol

                              Jellemzők/összetétel

                           Szín: Fehértől a világosbarnáig
                           Forma: Por
                           Azonosítás: NMR (magmágneses rezonancia)
                           Nikotinamid-ribozid-klorid: ≥ 90 %
                           Víztartalom: ≤ 2 %

                              Oldószermaradékok:

                           Aceton: ≤ 5 000  mg/kg
                           Metanol: ≤ 1 000  mg/kg
                           Acetonitril: ≤ 50 mg/kg
                           Metil-terc-butiléter: ≤ 500 mg/kg

                              Reakciótermékek:

                           Metil-acetát: ≤ 1 000  mg/kg
                           Acetamid: ≤ 27 mg/kg
                           Ecetsav: ≤ 5 000  mg/kg

                              Nehézfémek:

                           Arzén: ≤ 1 mg/kg

                              Mikrobiológiai kritériumok:

                           Összcsíraszám: ≤ 1000 CFU/g
                           Élesztők és penészgombák: ≤ 100 CFU/g

                              Escherichia coli: 10 g-os mintában nincs jelen”


title: A Bizottság (EU) 2020/17 végrehajtási rendelete (2020. január 10.) a klórpirifosz-metil hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról (EGT-vonatkozású szöveg)

text:
                  13.1.2020

                  HU

                  Az Európai Unió Hivatalos Lapja

                  L 7/11

         A BIZOTTSÁG (EU) 2020/17 VÉGREHAJTÁSI RENDELETE
         (2020. január 10.)
         a klórpirifosz-metil hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére és 78. cikke (2) bekezdésére,
         mivel:

                     (1)

                     A 2005/72/EK bizottsági irányelv (2) felvette a 91/414/EGK tanácsi irányelv (3) I. mellékletébe a klórpirifosz-metil hatóanyagot.

                     (2)

                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

                     (3)

                     A klórpirifosz-metil hatóanyagnak az 540/2011/EU végrehajtási rendelet mellékletének A. részében megállapított jóváhagyása 2020. január 31-én lejár.

                     (4)

                     A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmet nyújtottak be a klórpirifosz-metil hatóanyag jóváhagyásának meghosszabbítása iránt.

                     (5)

                     A kérelmezők benyújtották a 844/2012/EU végrehajtási rendelet 6. cikkében előírt kötelező kiegészítő dokumentációt. A jelentéstevő tagállam a kérelmeket hiánytalannak találta.

                     (6)

                     A referens tagállam a társreferens tagállammal konzultálva elkészítette a jóváhagyás érvényességének meghosszabbítására benyújtott kérelmet értékelő jelentést, és azt 2017. július 3-án benyújtotta az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

                     (7)

                     A Hatóság közzétette a kiegészítő összefoglaló dokumentációt. A Hatóság ezenkívül észrevételezés céljából elküldte a kérelmezőknek és a tagállamoknak a hosszabbítási kérelmet értékelő jelentést, amelyről nyilvános konzultációt is indított. A Hatóság a beérkezett észrevételeket továbbította a Bizottságnak.

                     (8)

                     2018. július 4-én a Hatóság felkérte a kérelmezőket, hogy nyújtsanak be kiegészítő információkat a tagállamoknak, a Bizottságnak és a Hatóságnak. A referens tagállam a kiegészítő adatokról készített értékelést aktualizált megújításértékelő jelentés formájában benyújtotta a Hatóságnak.

                     (9)

                     A Hatóság 2019 áprilisában szakértői megbeszélést szervezett az emberi egészségre vonatkozó kockázatértékelés egyes elemeinek megvitatása céljából. A genotoxicitással és a fejlődési neurotoxicitással kapcsolatban az említett vita során felmerült aggályok miatt a Bizottság 2019. július 1-jén megbízást küldött a Hatóságnak, amelyben nyilatkozatot kért az emberi egészségre gyakorolt hatások értékeléséről rendelkezésre álló eredményekről, valamint arról, hogy a hatóanyag várhatóan megfelel-e az 1107/2009/EK rendelet 4. cikkében meghatározott, az emberi egészségre alkalmazandó jóváhagyási kritériumoknak.

                     (10)

                     2019. július 31-én a Hatóság megküldte a Bizottságnak az emberi egészségre gyakorolt hatások értékelésének rendelkezésre álló eredményeiről szóló első nyilatkozatát (6). 2019. november 11-én a Hatóság egy további, 2019 szeptemberében tartott szakértői megbeszélést követően megküldte aktualizált nyilatkozatát (7) a Bizottságnak. Aktualizált nyilatkozatában a Hatóság megerősítette az emberi egészségre gyakorolt hatások értékeléséről szóló következtetéseit, amelyek szerint vannak aggodalomra okot adó kritikus területek. A klórpirifosz-metil genotoxikus potenciálja nem zárható ki, ha figyelembe vesszük a klórpirifosszal kapcsolatban felmerült aggályokat és a klórpirifosz-metilről rendelkezésre álló, nyilvánosan hozzáférhető tudományos irodalmat a bizonyítékok súlyán alapuló megközelítés szerint. A szakértői értékelés során a szakértők úgy vélték, hogy a kereszthivatkozásos megközelítés indokolt, mivel a két anyag szerkezetileg hasonló és hasonló a toxikokinetikai viselkedésük is. Következésképpen nem lehet egészségszempontú referenciaértékeket megállapítani a klórpirifosz-metilre vonatkozóan, és a fogyasztókkal kapcsolatos kockázatok és a nem étrendi kockázatok vonatkozó értékelését sem lehet elvégezni. Aggályok merültek fel továbbá a fejlődési neurotoxicitással (DNT) kapcsolatban, amelyre vonatkozóan epidemiológiai bizonyítékok összefüggésre mutatnak rá a fejlődés során a klórpirifosznak és/vagy klórpirifosz-metilnek való kitettség és a gyermekeknél jelentkező idegrendszeri fejlődés kedvezőtlen kimenetelei között. A szakértői értékelésben részt vevő szakértők jelezték továbbá, hogy az 1272/2008/EK európai parlamenti és tanácsi rendeletben (8) meghatározott kritériumokkal összhangban helyénvaló lehet a klórpirifosz-metilt az 1B. kategóriába tartozó, reprodukciót károsító anyagként besorolni.

                     (11)

                     A Bizottság felkérte a kérelmezőket, hogy nyújtsák be a Hatóság következtetésével kapcsolatos észrevételeiket. Emellett a 844/2012/EU végrehajtási rendelet 14. cikke (1) bekezdésének harmadik albekezdésével összhangban a Bizottság arra is felkérte a kérelmezőket, hogy nyújtsák be a hosszabbítási kérelmet értékelő jelentés tervezetével kapcsolatos észrevételeiket. A kérelmezők benyújtották észrevételeiket, és azokat a Bizottság alaposan megvizsgálta.

                     (12)

                     A kérelmezők által felhozott érvek azonban nem tudták eloszlatni a hatóanyaggal kapcsolatos aggályokat.

                     (13)

                     Ennek következtében nem lehetett megállapítani, hogy legalább egy növényvédő szer egy vagy több reprezentatív felhasználásának vonatkozásában teljesülnének az 1107/2009/EK rendelet 4. cikkében előírt jóváhagyási kritériumok. A környezeti kockázatértékelés, bár még nem zárult le, nem változtathatja meg ezt a következtetést, mivel az emberi egészségre gyakorolt hatásokkal kapcsolatos jóváhagyási kritériumok nem teljesülnek, ezért nem késleltetheti tovább a hatóanyag jóváhagyásának megújítására vonatkozó döntéshozatalt. Ezért az említett rendelet 20. cikke (1) bekezdése b) pontjának megfelelően helyénvaló úgy rendelkezni, hogy a klórpirifosz-metil hatóanyag jóváhagyása ne kerüljön meghosszabbításra.

                     (14)

                     Az 540/2011/EU végrehajtási rendeletet ezért ennek megfelelően módosítani kell.

                     (15)

                     A tagállamok számára elegendő időt kell biztosítani a klórpirifosz-metil-tartalmú növényvédő szerekre vonatkozó engedélyek visszavonására.

                     (16)

                     Amennyiben a tagállamok az 1107/2009/EK rendelet 46. cikke értelmében türelmi időt biztosítanak a klórpirifosz-metilt tartalmazó növényvédő szerek tekintetében, az e rendelet hatálybalépésétől számítva legfeljebb 3 hónapig tarthat.

                     (17)

                     Az (EU) 2018/1796 bizottsági végrehajtási rendelet (9)2020. január 31-ig meghosszabbította a klórpirifosz-metil jóváhagyási időtartamát annak érdekében, hogy a jóváhagyás meghosszabbítására irányuló eljárást az anyag jóváhagyási időtartamának lejárta előtt le lehessen zárni. Ugyanakkor mivel a jóváhagyás meg nem hosszabbítására vonatkozó határozatra a kiterjesztett jóváhagyási időszak lejárta előtt kerül sor, ezt a rendeletet minél előbb alkalmazni kell.

                     (18)

                     Ez a rendelet nem sérti a kérelmezők azon jogát, hogy az 1107/2009/EK rendelet 7. cikke szerint újabb kérelmet nyújtsanak be a klórpirifosz-metil jóváhagyására vonatkozóan.

                     (19)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Hatóanyag jóváhagyásának meg nem hosszabbítása
            A klórpirifosz-metil hatóanyag jóváhagyása nem kerül meghosszabbításra.

            2. cikk
            Az 540/2011/EU végrehajtási rendelet módosítása
            Az 540/2011/EU végrehajtási rendelet mellékletének A. részében található táblázat klórpirifosz-metilre vonatkozó 112. sorát el kell hagyni.

            3. cikk
            Átmeneti intézkedések
            A tagállamok legkésőbb 2020. február 16-ig visszavonják a klórpirifosz-metil hatóanyagú növényvédő szerekre vonatkozó engedélyeket.

            4. cikk
            Türelmi idő
            A tagállamok által az 1107/2009/EK rendelet 46. cikke értelmében biztosított türelmi időnek 2020. április 16-ig le kell járnia.

            5. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 10-án.

                  a Bizottság részéről

                  az elnök

               Ursula VON DER LEYEN

            (1)  HL L 309., 2009.11.24., 1. o.

            (2)  A Bizottság 2005/72/EK irányelve (2005. október 21.) a 91/414/EGK tanácsi irányelvnek a klórpirifosz, klórpirifosz-metil, mankozeb, maneb és metiram hatóanyagként való felvételének céljából történő módosításáról (HL L 279., 2015.10.22., 63. o.).

            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

            (6)  EFSA (Európai Élelmiszerbiztonsági Hatóság), 2019. Statement on the available outcomes of the human health assessment in the context of the pesticides peer review of the active substance chlorpyrifos-methyl (Nyilatkozat a klórpirifosz-metil hatóanyag emberi egészségre gyakorolt hatásáról rendelkezésre álló eredményekről a peszticidekre vonatkozó szakértői értékeléssel összefüggésben). EFSA Journal 2019;17(5):5810. https://doi.org/10.2903/j.efsa.2019.5810.

            (7)  Európai Élelmiszerbiztonsági Hatóság (EFSA), 2019. Updated statement on the available outcomes of the human health assessment in the context of the pesticides peer review of the active substance chlorpyrifos-methyl (Aktualizált nyilatkozat a klórpirifosz-metil hatóanyag emberi egészségre gyakorolt hatásáról rendelkezésre álló eredményekről a peszticidekre vonatkozó szakértői értékeléssel összefüggésben). EFSA Journal 2019;17(11):5908, 21 pp. https://doi.org/10.2903/ j.efsa.2019.5908.

            (8)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

            (9)  A Bizottság (EU) 2018/1796 végrehajtási rendelete (2018. november 20.) az 540/2011/EU végrehajtási rendeletnek az amidoszulfuron, a bifenox, a klórpirifosz, a klórpirifosz-metil, a klofentezin, a dikamba, a difenokonazol, a diflubenzuron, a diflufenikan, a dimoxistrobin, a fenoxaprop-P, a fenpropidin, a lenacil, a mankozeb, a mekoprop-P, a metiram, a nikoszulfuron, az oxamil, a pikloram, a piraklostrobin, a piriproxifen és a tritoszulfuron hatóanyagok jóváhagyási időtartamának meghosszabbítása tekintetében történő módosításáról (HL L 294., 2018.11.21., 15. o.).


title: A Bizottság (EU) 2020/18 végrehajtási rendelete (2020. január 10.) a klórpirifosz hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról (EGT-vonatkozású szöveg)

text:
                  13.1.2020

                  HU

                  Az Európai Unió Hivatalos Lapja

                  L 7/14

         A BIZOTTSÁG (EU) 2020/18 VÉGREHAJTÁSI RENDELETE
         (2020. január 10.)
         a klórpirifosz hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére és 78. cikke (2) bekezdésére,
         mivel:

                     (1)

                     A 2005/72/EK bizottsági irányelv (2) felvette a 91/414/EGK tanácsi irányelv (3) I. mellékletébe a klórpirifosz hatóanyagot.

                     (2)

                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

                     (3)

                     A klórpirifosz hatóanyagnak az 540/2011/EU végrehajtási rendelet mellékletének A. részében megállapított jóváhagyása 2020. január 31-én lejár.

                     (4)

                     A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmet nyújtottak be a klórpirifosz hatóanyag jóváhagyásának meghosszabbítása iránt.

                     (5)

                     A kérelmezők benyújtották a 844/2012/EU végrehajtási rendelet 6. cikkének megfelelően előírt kiegészítő dokumentációt. A jelentéstevő tagállam a kérelmeket hiánytalannak találta.

                     (6)

                     A referens tagállam a társreferens tagállammal konzultálva elkészítette a jóváhagyás érvényességének meghosszabbítására benyújtott kérelmet értékelő jelentést, és azt 2017. július 3-án benyújtotta az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

                     (7)

                     A Hatóság közzétette a kiegészítő összefoglaló dokumentációt. A Hatóság ezenkívül észrevételezés céljából elküldte a kérelmezőknek és a tagállamoknak a hosszabbítási kérelmet értékelő jelentést, amelyről nyilvános konzultációt is indított. A Hatóság a beérkezett észrevételeket továbbította a Bizottságnak.

                     (8)

                     2018. július 4-én a Hatóság felkérte a kérelmezőket, hogy nyújtsanak be kiegészítő információkat a tagállamoknak, a Bizottságnak és a Hatóságnak. A referens tagállam a kiegészítő adatokról készített értékelést aktualizált megújításértékelő jelentés formájában benyújtotta a Hatóságnak.

                     (9)

                     A Hatóság 2019 áprilisában szakértői megbeszélést szervezett az emberi egészségre vonatkozó kockázatértékelés egyes elemeinek megvitatása céljából. A genotoxicitással és a fejlődési neurotoxicitással kapcsolatban az említett vita során felmerült aggályok miatt a Bizottság 2019. július 1-jén megbízást küldött a Hatóságnak, amelyben nyilatkozatot kért az emberi egészségre gyakorolt hatások értékeléséről rendelkezésre álló eredményekről, valamint arról, hogy a hatóanyag várhatóan megfelel-e az 1107/2009/EK rendelet 4. cikkében meghatározott, az emberi egészségre alkalmazandó jóváhagyási kritériumoknak.

                     (10)

                     2019. július 31-én a Hatóság megküldte nyilatkozatát (6)a Bizottságnak. Nyilatkozatában a Hatóság megerősítette, hogy az emberi egészségre gyakorolt hatások értékeléséről szóló következtetései szerint vannak aggodalomra okot adó kritikus területek. A rendelkezésre álló információk alapján nem zárható ki, hogy a klórpirifosz genotoxikus potenciállal rendelkezik, mivel számos in vitro és in vivo vizsgálatban találtak pozitív eredményeket. Következésképpen nem lehet egészségszempontú referenciaértékeket megállapítani a klórpirifosz vonatkozóan, és a fogyasztókkal kapcsolatos kockázatok és a nem étrendi kockázatok vonatkozó értékelését sem lehet elvégezni. Továbbá a fejlődési neurotoxicitással kapcsolatban patkányokon végzett vizsgálatban fejlődési neurotoxicitási (DNT) hatásokat figyeltek meg, valamint epidemiológiai bizonyítékok összefüggésre mutatnak rá a fejlődés során a klórpirifosznak és/vagy klórpirifosz-metilnek való kitettség és a gyermekeknél jelentkező idegrendszeri fejlődés kedvezőtlen kimenetelei között. A Hatóság jelezte ezenkívül, hogy a szakértői értékelés résztvevői úgy ítélték meg, hogy az 1272/2008/EK európai parlamenti és tanácsi rendeletben (7) meghatározott kritériumokkal összhangban helyénvaló lehet a klórpirifoszt az 1B. kategóriába tartozó, reprodukciót károsító anyagként besorolni.

                     (11)

                     A Bizottság felkérte a kérelmezőket, hogy nyújtsák be a Hatóság következtetésével kapcsolatos észrevételeiket. Emellett a 844/2012/EU végrehajtási rendelet 14. cikke (1) bekezdésének harmadik albekezdésével összhangban a Bizottság arra is felkérte a kérelmezőket, hogy nyújtsák be a hosszabbítási kérelmet értékelő jelentés tervezetével kapcsolatos észrevételeiket. A kérelmezők benyújtották észrevételeiket, és azokat a Bizottság alaposan megvizsgálta.

                     (12)

                     A kérelmezők által felhozott érvek azonban nem tudták eloszlatni a hatóanyaggal kapcsolatos aggályokat.

                     (13)

                     Ennek következtében nem lehetett megállapítani, hogy legalább egy növényvédő szer egy vagy több reprezentatív felhasználásának vonatkozásában teljesülnének az 1107/2009/EK rendelet 4. cikkében előírt jóváhagyási kritériumok. A környezeti kockázatértékelés, bár még nem zárult le, nem változtathatja meg ezt a következtetést, mivel az emberi egészségre gyakorolt hatásokkal kapcsolatos jóváhagyási kritériumok nem teljesülnek, ezért nem késleltetheti tovább a hatóanyag jóváhagyásának megújítására vonatkozó döntéshozatalt. Ezért az említett rendelet 20. cikke (1) bekezdése b) pontjának megfelelően helyénvaló úgy rendelkezni, hogy a klórpirifosz hatóanyag jóváhagyása ne kerüljön meghosszabbításra.

                     (14)

                     Az 540/2011/EU végrehajtási rendeletet ezért ennek megfelelően módosítani kell.

                     (15)

                     A tagállamok számára elegendő időt kell biztosítani a klórpirifosztartalmú növényvédő szerekre vonatkozó engedélyek visszavonására.

                     (16)

                     Amennyiben a tagállamok az 1107/2009/EK rendelet 46. cikke értelmében türelmi időt biztosítanak a klórpirifoszt tartalmazó növényvédő szerek tekintetében, az e rendelet hatálybalépésétől számítva legfeljebb 3 hónapig tarthat.

                     (17)

                     Az (EU) 2018/1796 bizottsági végrehajtási rendelet (8)2020. január 31-ig meghosszabbította a klórpirifosz jóváhagyási időtartamát annak érdekében, hogy a jóváhagyás meghosszabbítására irányuló eljárást az anyag jóváhagyási időtartamának lejárta előtt le lehessen zárni. Ugyanakkor mivel a jóváhagyás meg nem hosszabbítására vonatkozó határozatra a kiterjesztett jóváhagyási időszak lejárta előtt kerül sor, ezt a rendeletet minél előbb alkalmazni kell.

                     (18)

                     Ez a rendelet nem sérti a kérelmezők azon jogát, hogy az 1107/2009/EK rendelet 7. cikke szerint újabb kérelmet nyújtsanak be a klórpirifosz jóváhagyására vonatkozóan.

                     (19)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Hatóanyag jóváhagyásának meg nem hosszabbítása
            A klórpirifosz hatóanyag jóváhagyása nem kerül meghosszabbításra.

            2. cikk
            Az 540/2011/EU végrehajtási rendelet módosítása
            Az 540/2011/EU végrehajtási rendelet mellékletének A. részében található táblázat klórpirifoszra vonatkozó 111. sorát el kell hagyni.

            3. cikk
            Átmeneti intézkedések
            A tagállamok legkésőbb 2020. február 16-ig visszavonják a klórpirifosz hatóanyagú növényvédő szerekre vonatkozó engedélyeket.

            4. cikk
            Türelmi idő
            A tagállamok által az 1107/2009/EK rendelet 46. cikke értelmében biztosított türelmi időnek 2020. április 16-ig le kell járnia.

            5. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 10-én.

                  a Bizottság részéről

                  az elnök

               Ursula VON DER LEYEN

            (1)  HL L 309., 2009.11.24., 1. o.

            (2)  A Bizottság 2005/72/EK irányelve (2005. október 21.) a 91/414/EGK tanácsi irányelvnek a klórpirifosz, klórpirifosz-metil, mankozeb, maneb és metiram hatóanyagként való felvételének céljából történő módosításáról (HL L 279., 2005.10.22., 63. o.).

            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

            (6)  EFSA (Európai Élelmiszerbiztonsági Hatóság), 2019. Nyilatkozat a klórpirifosz hatóanyag emberi egészségre gyakorolt hatásáról rendelkezésre álló eredményekről a peszticidekre vonatkozó szakértői értékeléssel összefüggésben. EFSA Journal 2019;17(5):5809. https://doi.org/10.2903/j.efsa.2019.5809

            (7)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

            (8)  A Bizottság (EU) 2018/1796 végrehajtási rendelete (2018. november 20.) az 540/2011/EU végrehajtási rendeletnek az amidoszulfuron, a bifenox, a klórpirifosz, a klórpirifosz-metil, a klofentezin, a dikamba, a difenokonazol, a diflubenzuron, a diflufenikan, a dimoxistrobin, a fenoxaprop-P, a fenpropidin, a lenacil, a mankozeb, a mekoprop-P, a metiram, a nikoszulfuron, az oxamil, a pikloram, a piraklostrobin, a piriproxifen és a tritoszulfuron hatóanyagok jóváhagyási időtartamának meghosszabbítása tekintetében történő módosításáról (HL L 294., 2018.11.21., 15. o.).